Maar daar was nie ’n enkele artikel oor Suid-Afrikaanse reeksmoordenaars nie. Ek het gedink dis ’n situasie wat reggestel moet word, want ons het heelwat reeksmoordenaars geproduseer. En ek was dan nou juis besig om oor hulle op te lees. Toe kontak ek Marilyn Bardsley en sy sê ek is welkom om ’n storie te stuur. Ek skryf toe ’n artikel oor Stewart Wilken en dit word aanvaar. Dit was in 2004. Teen 2006 het ek nog ses artikels vir Crime Library geskryf, en nie net oor reeksmoordenaars nie.
Ongelukkig het ’n ander netwerk CourtTV gekoop en nie dieselfde waardering vir Crime Library gehad nie. Nuwe artikels is nie meer aanvaar nie en uiteindelik is die webwerf verwyder.
Tussen Julie en September 1994, word agt liggame van vroue in hul twintigs in die veld in Cleveland, ’n voorstad van Johannesburg, Suid-Afrika, ontdek. Hulle is verkrag en met ’n gordel of onderklere verwurg. Die klere wat by die liggame gevind word, dui aan dat hierdie vroue aandag aan hul voorkoms gegee het. Hoe het ’n reeksmoordenaar daarin geslaag om hulle na hierdie industriële area te lok? David Selepe word gearresteer en erken dat hy vyftien vroue vermoor het, maar weier om ’n skriftelike bekentenis te onderteken. Tydens ’n toneeluitwysing op 18 Desember, val Selepe een van die speurders aan en word noodlottig geskiet. Intussen word nog liggame van vroue ontdek—op ’n soortgelyke manier verkrag en vermoor—in die veld by Atteridgeville, Pretoria. Was David Selepe die moordenaar, was hy ’n medepligtige van Moses Sithole, of was hy onskuldig?
Gedurende die vroeë oggendure van 18 Desember 1994 word Alison deur ’n man voor haar woonstel in Port Elizabeth, Suid-Afrika, ontvoer. Hy laai nog ’n man op en hulle ry na ’n verlate area, waar hulle Alison eers om die beurt verkrag, toe bewusteloos wurg en uiteindelik haar keel en maag oopsny en haar vir dood agterlaat. Maar Alison het ’n innerlike krag en wil om te bly leef. Sy kruip tot by die pad en oorleef die aanval om later haar aanvallers, Frans du Toit en Theuns Kruger, in die oë te kyk en talle mense wêreldwyd te inspireer en motiveer.
Marleen Konings, ’n Nederlandse uitruilstudent, verdwyn gedurende die laaste dae van 2003, ná ’n vakansie in die Tuinroete langs die suidkus van Suid-Afrika. Die polisie stel vas dat sy saam met ’n man, Rob Cowley, gereis het. Verdere ondersoek onthul dat “Rob Cowley” se regte naam Ferdinandt Mostert is—’n gewoontemisdadiger met ’n lang misdaadrekord. Mostert word aangekeer en neem die polisie later na Marleen se liggaam. Sy was egter nie Mostert se eerste slagoffer nie.
Op Vrydag 13 Junie 2003 laai Tanya Flowerday se pa haar by ’n klub in Randburg, Suid-Afrika, af. Haar liggaam word op ’n sypaadjie teen ’n muur gevind—erg aangerand, verkrag, verwurg. Ronald Grimsley, ’n dwelmverslaafde, word gearresteer. Hy beweer dat twee Nigeriërs Tanya verkrag en vermoor het om ’n “snuff”-film te maak, in ruil waarvoor sy dwelmskuld afgeskryf is.